સુંદરપુર ગામ શરૂ થાય કે ચોતરફથી આવતી ફૂલોની સુવાસ મનને મોહી લે ! હા, સુંદરપુર ગામ તેના નામ મુજબ ખરેખર સુંદર છે. આ ગામમાં ચોતરફ હરિયાળી છે. નાનાં-મોટાં વૃક્ષો, તળાવ, બગીચાઓ વગેરેથી ગામની સુંદરતામાં અનેકગણો વધારો થયો છે. તપન અને દીપુ પણ આ સરસ મજાના ગામમાં રહે છે. અહીં રહેતા તમામ લોકોના મકાનની પાછળના ભાગમાં મોટો વાડો છે. તપન-દીપુ ભાઈ-બહેન છે. બંને જણ પ્રાથમિક શાળામાં ભણે છે. રવિવાર હોવાથી તેઓ વાડામાં રમી રહ્યાં છે. ધીમે ધીમે વરસાદ ચાલુ છે, તેવામાં એક બુલબુલ ઊડતું ઊડતું આવે છે. બુલબુલની ચાંચમાં થોડાં તણખલાં છે. બુલબુલને જોઈ દીપુ બોલી, "એય, તારું નામ શું છે ?